ປັບປຸງແລະເພີ່ມທະວີການພົວພັນມິດຕະພາບ ແລະ ຄູ່ຮ່ວມມືຍຸດທະສາດຮອບດ້ານຫວຽດນາມ-ສະຫະພັນລັດເຊຍ
(ທ່ານນາຍົກລັດຖະມົນຕີຫງວຽນຊວນຟຸກ ແລະ
ທ່ານນາຍົກລັດຖະມົນຕີສະຫະພັນລັດເຊຍ Dmitry Medvedev)
ປັບປຸງແລະເພີ່ມທະວີການພົວພັນມິດຕະພາບແລະຄູ່ຮ່ວມມືຍຸດທະສາດຮອບດ້ານຫວຽດນາມ-ສະຫະພັນລັດເຊຍ. ສິ່ງດັ່ງກ່າວໂດຍທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ແລະ ທ່ານນາຍົກລັດຖະມົນຕີສະຫະພັນລັດເຊຍ Dmitry Medvedev ຢືນຢັນ ທີ່ການເຈລະຈາຖືກດຳເນີນໃນວັນທີ 16/05, ຢູ່ມົດສະກູ, ເນື່ອງໃນໂອກາດການຢ້ຽມຢາມສະຫະພັນລັດເຊຍ ຂອງທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ຢ່າງເປັນທາງການ ໃນລະຫວ່າງວັນທີ 16 – 18/05. ທີ່ການເຈລະຈາ, ທ່ານນາຍົກລັດຖະມົນຕີລັດເຊຍ Dmitry Medvedev ຢັນຢັນວ່າ, ຍາມໃດລັດເຊຍ ກໍຖືຫວຽດນາມ ແມ່ນຄູ່ຮ່ວມມືບຸລິມະສິດຂອງລັດເຊຍ ຢູ່ພາກພື້ນອາຊີ - ປາຊີຟິກ. ນາຍົກລັດຖົມຕີ 2 ທ່ານໄດ້ຢືນຢັນຄວາມຕັດສິນໃຈເພີ່ມທະວີການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ - ລັດເຊຍ, ແລກປ່ຽນ ແລະ ເປັນເອກະພາບນຳກັນຫຼາຍມາດຕະການຊຸກຍູ້ການຮ່ວມມື 2 ຝ່າຍ. ນາຍົກລັດຖະມົນຕີ 2 ທ່ານຖືວ່າ, ຄວນມານະພະຍາຍາມແກ້ໄຂການຊຸດໂຊມໃນການແລກປ່ຽນດ້ານການຄ້າ 2 ຝ່າຍ, ດ້ວຍການຜັນຂະຫຍາຍບັນດາມາດຕະການຢ່າງຄົບຊຸດຄື ສ້າງເງື່ອນໄຂສະດວກໃຫ້ບັນດາວິສາຫະກິດ 2 ປະເທດ ໃນບັນດາການເຄື່ອນໄຫວສົ່ງອອກ, ນຳເຂົ້າ; ເພີ່ມທະວີການເຄື່ອນໄຫວສົ່ງເສີມດ້ານການຄ້າ, ໂດຍສະເພາະແມ່ນຍາດແຍ່ງທ່າແຮງຂອງສັນຍາການຄ້າເສລີຫວຽດນາມ - ພັນທະມິດເສດຖະກິດອາຊີ - ເອີລົບ ກໍຄືຂອງບັນດາສັນຍາການຄ້າເສລີເຊິ່ງຫວຽດນາມ ເຂົ້າຮ່ວມຢ່າງສຸດຂີດ. 2 ຝ່າຍເຫັນດີເພີ່ມທະວີການຮ່ວມມື, ໜູນຊ່ວຍບັນດາບໍລິສັດຮ່ວມທຸລະກິດນ້ຳມັນອາຍແກັສ 2 ປະເທດຢູ່ຫວຽດນາມ ແລະ ລັດເຊຍ ເຄື່ອນໄຫວຢ່າງມີປະສິດທິຜົນ, ເປີດກວ້າງການເຄື່ອນຮ່ວມມືໃນຂົງເຂດອື່ນໆ, ພ້ອມທັງເປີດກວ້າງການຮ່ວມມືອອກສູ່ປະເທດທີ 3.
2 ຝ່າຍກໍຢືນຢັນສືບຕໍ່ຮ່ວມມືກັນຢ່າງແໜ້ນແຟ້ນ ແລະ ມີປະສິດທິຜົນໃນຂົງເຂດປ້ອງກັນຊາດ, ປ້ອງກັນຄວາມສະຫງົບ, ພິເສດແມ່ນເຕັກນິກການທະຫານ; ເຫັນດີເປີດກວ້າງການຮ່ວມມືໃນບັນດາຂົງເຂດທີ່ມີຄວາມສາມາດບົ່ມຊ້ອນຫຼາຍຢ່າງຄື: ວິທະຍາສາດ, ເຕັກໂນໂລຊີ; ການສຶກສາ, ບຳລຸງສ້າງ, ວັດທະນະທຳ….
ເມື່ອແລກປ່ຽນກ່ຽວກັບບັນດາການຜັນແປທີ່ສັບສົນຫວ່າງມໍ່ໆມານີ້ຢູ່ທະເລຕາເວັນອອກ, 2 ຝ່າຍລ້ວນແຕ່ຖືວ່າ, ການຂັດແຍ້ງຢູ່ທະເລຕາເວັນອອກ ຕ້ອງໄດ້ຮັບການແກ້ໄຂໂດຍສັນຕິວິທີ, ບົນພື້ນຖານເຄົາລົບກົດໝາຍສາກົນ, ກ່ອນອື່ນໝົດແມ່ນສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS), ຜັນຂະຫຍາຍຖະແຫຼງການກ່ຽວກັບການພຶດຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງຄົບຊຸດ ແລະ ມີປະສິດທິຜົນ ແລະ ສ້າງປະມວນຂໍ້ກຳນົດການປະພຶດຂອງຝ່າຍຕ່າງໆຢູ່ທະເລຕາເວັນອອກ (COC) ໂດຍໄວ.
ພາຍຫຼັງການເຈລະຈາ, ນາຍົກລັດຖະມົນຕີ 2 ທ່ານໄດ້ເປັນສັກຂີພິຍານພິທີລົງນາມໃນຂໍ້ຕົກລົງຮ່ວມມືລະຫວ່າງບາງກະຊວງ, ຂະແໜງການ ແລະ ກຸ່ມບໍລິສັດເສດຖະກິດ 2 ປະເທດໃນບັນດາຂົງເຂດນ້ຳມັນອາຍແກັສ, ການລົງທຶນ, ການບຳລຸງສ້າງພະນັກງານ…
ກ່າວຄຳເຫັນທີ່ກອງປະຊຸມ, ພາຍຫຼັງການເຈລະຈາ, ທ່ານນາຍົກລັດຖະມົນຕີ ຫງວຽນຊວນຟຸກ ເນັ້ນໜັກຈະຍູ້ແຮງວົງເງິນການຄ້າລະຫວ່າງ 2 ປະເທດ.
“ມີຫຼາຍໂຄງການອື່ນໆກ່ຽວກັບວັດທະນະທຳມະນຸດສັງຄົມ, ການສຳຫຼວດພື້ນຖານ ແລະ ບັນດາຂົງເຂດອື່ນໄດ້ຮັບການເຕື້ອງເຖິງ. ພິເສດ, ບັນດາບັນຫາວາງອອກຂອງຝ່າຍຫວຽດນາມ, ລັດຖະບານລັດເຊຍ ໄດ້ມີຄວາມເປັນເອກະພາບສູງ. ພວກຂ້າພະເຈົ້າຢາກຍູ້ແຮງບັນດາວຽກງານລະອຽດເພື່ອປະຕິບັດສັນຍາ FTA ລະຫວ່າງພັນທະມິດເສດຖະກິດອາຊີ - ເອີລົບ ແລະ ຫວຽດນາມ, ມີຄວາມໝາຍນັບທັງຫວຽດນາມ ແລະ ລັດເຊຍ ແລະ ບັນດາປະເທດທີ່ກ່ຽວຂ້ອງ. ຂ້າພະເຈົ້າກໍກວດກາຢ່າງລະອຽດ, ຊຸກຍູ້ບັນດາກະຊວງ, ຂະແໜງການ, ໜ່ວຍປະຕິບັດງານພິເສດຂອງລັດຖະບານ ເພື່ອແກ້ໄຂຄວາມຫຍຸ້ງຍາກ ທີ່ວາງອອກໃນວິວັດການຮ່ວມມື, ເພື່ອໃຫ້ບັນດາແຜນນະໂຍບາຍໃຫຍ່ເຊິ່ງລັດຖະບານ 2 ປະເທດວາງອອກ ໄດ້ຮັບການປະຕິບັດໃນໄລຍະຈະມາເຖິງ, ເໝາະສົມກັບເລື່ອງຫວຽດນາມ ແລະ ລັດເຊຍ ເປັນຄູ່ຮ່ວມມືຍຸດທະສາດ.”
ສ່ວນທ່ານນາຍົກລັດຖະມົນຕີລັດເຊຍ Dmitry Medvedev ຫວັງວ່າ, ສັນຍາການຄ້າເສລີ (FTA) ລະຫວ່າງພັນທະມິດເສດຖະກິດອາຊີ - ເອີລົບ (EAUE) ແລະຫວຽດນາມ, ຈະຊຸກຍູ້ວົງເງິນການຄ້າສິນຄ້າ 2 ສົ້ນ.
“ພວກຂ້າພະເຈົ້າເອົາໃຈໃສ່ເພື່ອໃຫ້ 2 ປະເທດລົງທຶນເຂົ້າພື້ນຖານເສດຖະກິດຂອງກັນ, ບໍ່ພຽງແຕ່ໃນຂະແໜງພະລັງງານເທົ່ານັ້ນ ຫາກຍັງໃນບັນດາຂົງເຂດອື່ນໆອີກດ້ວຍ. ປະຈຸບັນ, ບັນດາບໍລິສັດຂອງລັດເຊຍ ໄດ້ລົງທຶນເຂົ້າຫວຽດນາມ ເກືອບ 100 ໂຄງການ ໂດຍບໍ່ຄິດໄລ່ເຖິງຂົງເຂດນ້ຳມັນອາຍແກັສ. ຂ້າພະເຂົ້າໄດ້ເວົ້າກັບທ່ານນາຍົກລັດຖະມົນຕີ ຫງວຽນຊວນຟຸກ ວ່າ, ໃນຂົງເຂດນ້ຳມັນອາຍແກັສ, 2 ປະເທດໄດ້ມີການຮ່ວມມືພິເສດ, ບໍ່ພຽງແຕ່ລັດເຊຍ ຮ່ວມມືຂຸດຂົ້ນນ້ຳມັນອາຍແກັສຢູ່ຫວຽດນາມ ເທົ່ານັ້ນ, ຫາກວິສາຫະກິດຫວຽດນາມ ກໍ່ຮ່ວມມືຂຸດນ້ຳມັນອາຍແກັສ ຢູ່ລັດເຊຍ ອີກດ້ວຍ. ນັ້ນແມ່ນການຮ່ວມມືກ້າວໜ້າ.”
ນາຍົກລັດຖະມົນຕີ 2 ທ່ານກໍໃຫ້ຮູ້ວ່າ, ລັດຖະບານ 2 ປະເທດຈະສືບຕໍ່ສ້າງເງື່ອນໄຂສະດວກໃຫ້ບັນດາໂຄງການທີ່ພວມຮ່ວມມືຢູ່ແລ້ວ. ນອກນັ້ນ, ຈະເອົາໃຈໃສ່ເຖິງການຮ່ວມມືໃນຂົງເຂດເຕັກໂນໂລຊີສູງ ແລະ ກະສິກຳ.
(ແຫຼ່ງຄັດຈາກ VOV)